OSAKASSOPIMUS
KuntaAkseli Oy
1. Sopimusosapuolet
Tämän osakassopimuksen osapuolia ovat:
Sastamalan kaupunki
Sastamalan Ruoka- ja Puhtauspalvelut Oy (Servi)
Ikaalisten kaupunki
Parkanon kaupunki
Kihniön kunta
Punkalaitumen kunta
KuntaAkseli Oy (“Yhtiö”)
Osapuolista käytetään Yhtiötä lukuun ottamatta jäljempänä yhdessä nimitystä Osakkaat ja erikseen nimitystä Osakas.
2. Sopimuksen tausta ja tarkoitus
Osakkaat ovat perustamassa KuntaAkseli Oy -nimistä osakeyhtiötä tuottamaan osakkailleen taloushallinnon, palkkahallinnon, henkilöstöhallinnon ja muita tukipalveluja.
Tämän sopimuksen tarkoituksena on sopia yhtiön omistuksesta, omistajaohjauksesta, hallinnosta, rahoituksesta, palveluiden käytön pääperiaatteista sekä menettelyistä tilanteissa, joissa osakkuus muuttuu tai päättyy.
Sopimusta tulkitaan yhdessä yhtiöjärjestyksen, perustamissopimuksen sekä osakkaiden ja yhtiön välisten palvelusopimusten kanssa. Mikäli asiakirjojen välillä on ristiriita, osakkaat sitoutuvat neuvottelemaan tarvittavat muutokset siten, että yhtiön toiminta, omistajien yhdenvertaisuus ja hankintalain mukainen sidosyksikköasema turvataan.
3. Omistus ja osakkeet
Yhtiön osakkeiden nimellisarvo on 500 euroa. Yhtiön osakepääoma on yhteensä 50 000 euroa, ellei perustamisasiakirjoissa tai lopullisessa yhtiöjärjestyksessä toisin määrätä.








Yhtiön omistus jakaantuu perustamishetkellä osakkaiden kesken seuraavasti:
	Osakas
	Osakkeet
	Osuus osakkeista
	Osakepääoma

	Sastamalan kaupunki
	50
	50 %
	25 000 euroa

	Sastamalan Ruoka- ja Puhtauspalvelut Oy (Servi)
	10
	10 %
	5 000 euroa

	Ikaalisten kaupunki
	10
	10 %
	5 000 euroa

	Parkanon kaupunki
	10
	10 %
	5 000 euroa

	Kihniön kunta
	10
	10 %
	5 000 euroa

	Punkalaitumen kunta
	10
	10 %
	5 000 euroa

	Yhteensä
	100
	100 %
	50 000 euroa



Yhtiössä voi olla enintään kymmenen osakasta. Mahdollisten uusien osakkaiden osakeosuus on 10 %/osakas.  Lähtökohtana on, että uuden osakkaan osakkeet järjestetään ensisijaisesti Sastamalan kaupungin omistuksesta. 
Kun Osakkeita siirtyy kolmansien osapuolten omistukseen Osakkeiden merkinnän, ostamisen tai muun saannon kautta ja tämän Sopimuksen sallimissa rajoissa, on tällaisen saannon edellytys, että kolmas osapuoli sitoutuu tämän Sopimuksen osapuoleksi allekirjoittamalla tämän Sopimuksen Liitteeksi otetun liittymissopimuksen. Osapuolet hyväksyvät, että Yhtiön virallinen edustaja vahvistaa allekirjoituksellaan uuden Osakkaan kanssa tehtävän Liitteen mukaisen liittymissopimuksen ja kolmannen osapuolen sitoutumisen tähän Sopimukseen kaikkien Osapuolten puolesta.
Uusien Osakkaiden mukaantulon osalta Osapuolet sitoutuvat huomioimaan, että Yhtiön hankintalain mukainen sidosyksikköasema säilyy.
Osakekirjat annetaan vain Yhtiön hallituksen niin päättäessä. Osakkaat sitoutuvat olemaan vaatimatta osakkeista osakekirjoja. 
4. Yhtiön toiminta ja palvelut
Yhtiön tehtävänä on tuottaa osakkailleen sekä niiden määräysvallassa oleville yhteisöille taloushallinnon, palkkahallinnon, henkilöstöhallinnon ja muita tukipalveluja pääasiassa omakustannushintaan. Mahdollisesti yhtiölle kertyvä tilikausien voitto käytetään ensisijaisesti yhtiön toiminnan kehittämiseen, vakavaraisuuden ylläpitämiseen tai palveluiden hinnoittelun tasapainottamiseen.
Osakkaat sitoutuvat käyttämään yhtiötä ensisijaisena palveluntuottajana niiden palveluiden osalta, joista osakkaan ja yhtiön välillä on erillinen palvelusopimus.
Palvelujen tarkempi sisältö, palvelutasot, vastuut, hinnat, laskutus, tietosuoja ja muut operatiiviset ehdot määritellään erillisissä palvelusopimuksissa ja niiden liitteissä. Tämä osakassopimus ei korvaa palvelusopimuksia, vaan ohjaa omistajien keskinäistä toimintaa.
5. Sidosyksikköasema ja omistajien määräysvalta
Osakkaat sitoutuvat toimimaan siten, että yhtiön hankintalain mukainen sidosyksikköasema voi säilyä. Osakkaat eivät saa tehdä järjestelyjä, jotka voivat vaarantaa yhtiön sidosyksikköaseman, yhteisen määräysvallan tai omistajien tosiasiallisen ohjauksen ilman muiden osakkaiden etukäteistä hyväksyntää.
Yhtiö ei saa harjoittaa ulosmyyntiä tai muuta toimintaa tavalla, joka vaarantaa sidosyksikköaseman tai osakkaiden mahdollisuuden hankkia palveluja yhtiöltä hankintalain mukaisesti.
Yhtiön hallitus ja toimitusjohtaja seuraavat vuosittain sidosyksikköasemaan liittyviä edellytyksiä ja raportoivat niistä omistajille omistajaneuvottelujen yhteydessä.
6. Hallinto ja hallituksen nimeäminen
Yhtiöllä on hallitus, jonka jäsenten määrä määräytyy yhtiöjärjestyksen mukaisesti. Osakkaat sitoutuvat käyttämään osakkeenomistajan oikeuksiaan siten, että jokaisella osakkaalla on mahdollisuus nimetä yksi hallituksen jäsen. 
Hallituksen puheenjohtajaksi valitaan Sastamalan kaupungin nimeämä henkilö.
Hallituksen jäsenten tulee edistää yhtiön etua ja huomioida samalla yhtiön asema osakkaiden yhteisesti omistamana palveluyhtiönä.
7. Omistajaohjaus ja omistajaneuvottelut
Osakkaat järjestävät tarvittaessa vähintään kerran vuodessa omistajaneuvottelun. Omistajaneuvotteluissa käsitellään vähintään yhtiön talousarvio, palveluiden kehittäminen, hinnoitteluperiaatteet, merkittävät investoinnit, riskit, sidosyksikköaseman seuranta sekä tulevat osakas- ja asiakasmuutokset.
Seuraavat asiat edellyttävät ennen yhtiöoikeudellista päätöksentekoa osakkaiden yhteistä omistajaneuvottelua ja vähintään kahden kolmasosan määräenemmistöä kaikista osakkeista, ellei laista, yhtiöjärjestyksestä tai tästä sopimuksesta johdu tiukempaa vaatimusta:
yhtiön toimialan tai tarkoituksen olennainen muuttaminen
osakeanti tai muu omistusrakenteeseen vaikuttava järjestely
yhtiöjärjestyksen muuttaminen
merkittävä investointi tai pitkäaikainen sitoumus
merkittävä laina tai takausjärjestely
liiketoimintakauppa, yritysjärjestely, sulautuminen, jakautuminen tai yhtiön purkaminen
8. Rahoitus ja SVOP-sijoitukset
Perustamisvaiheessa yhtiölle kerätään osakepääoman lisäksi 450 000 euron pääoma sijoitetun vapaan oman pääoman rahastoon. 
SVOP-sijoitukset tehdään lähtökohtaisesti osakkaiden omistusosuuksien mukaisessa suhteessa. SVOP-sijoitus ei lisää osakkeiden lukumäärää eikä muuta omistusosuuksia.
	Osakas
	Osakkeet
	Osuus osakkeista
	SVOP-sijoitus perustamisvaiheessa

	Sastamalan kaupunki
	50
	50 %
	225 000 euroa

	Sastamalan Ruoka- ja Puhtauspalvelut Servi Oy
	10
	10 %
	45 000 euroa

	Ikaalisten kaupunki
	10
	10 %
	45 000 euroa

	Parkanon kaupunki
	10
	10 %
	45 000 euroa

	Kihniön kunta
	10
	10 %
	45 000 euroa

	Punkalaitumen kunta
	10
	10 %
	45 000 euroa

	Yhteensä
	100
	100 %
	450 000 euroa



Mikäli yhtiön investoinnit tai maksuvalmius edellyttävät tulevaisuudessa lisärahoitusta, osakkaat neuvottelevat ensisijaisesti SVOP-sijoituksista, pääomalainoista tai muista omistusosuuksien mukaisista järjestelyistä. Osakkaalla ei kuitenkaan ole velvollisuutta lisärahoitukseen ilman erillistä päätöstä ja osakkaan toimivaltaisen toimielimen hyväksyntää.
9. Hinnoittelun ja palvelumaksujen periaatteet
Yhtiön palveluista perittävien maksujen tulee perustua läpinäkyviin ja omistajien kannalta tasapuolisiin hinnoitteluperiaatteisiin. Hinnoittelussa voidaan ottaa huomioon palvelujen todelliset kustannukset, palveluvolyymit, aiheuttamisperiaate, käyttöönotto- ja muutoskustannukset sekä palvelusopimuksessa sovitut palvelutasot.
Palvelusopimuksissa määritellään tarkemmin, mitkä kustannukset sisältyvät jatkuviin palvelumaksuihin ja mitkä laskutetaan erillisinä projekti-, käyttöönotto-, järjestelmä- tai muutostöinä.
Hinnoittelumallia tarkistetaan vähintään vuosittain talousarviokäsittelyn yhteydessä.
10. Uudet osakkaat
Uuden osakkaan liittyminen yhtiöön edellyttää kaikkien nykyisten osakkaiden hyväksyntää, tämän osakassopimuksen liittymissopimuksen allekirjoittamista sekä sitoutumista yhtiön palvelumalliin ja tarvittaviin palvelusopimuksiin.
11. Osakkeiden luovutus ja lunastus
Osakas ei saa myydä, vaihtaa, pantata tai muutoin luovuttaa yhtiön osakkeita ilman muiden osakkaiden etukäteistä kirjallista suostumusta, ellei luovutus tapahdu yhtiöjärjestyksen ja tämän sopimuksen mukaisesti hyväksytylle osakkaalle.
Mikäli osakas aikoo luopua osakkeistaan, muilla osakkailla on etuosto-oikeus luovutettaviin osakkeisiin omistusosuuksiensa suhteessa, elleivät osakkaat toisin sovi. Sastamalan kaupungilla on ensisijainen oikeus hankkia luovutettavat osakkeet. 
Lunastus- tai kauppahinta määritellään ensisijaisesti osakkaiden välisellä sopimuksella. Ellei hinnasta sovita, lähtökohtana käytetään viimeksi vahvistetun tilinpäätöksen mukaista osakekohtaista omaa pääomaa, ottaen huomioon mahdolliset olennaiset muutokset tilinpäätöspäivän jälkeen.
12. Osakkuuden päättyminen ja palvelusopimukset
Osakkaat sitoutuvat järjestämään osakkuuden päättymiseen liittyvät palvelujen siirrot, tietojen luovutukset, vastuut ja kustannukset hallitusti siten, että yhtiölle, muille osakkaille tai palvelujen käyttäjille ei aiheudu tarpeetonta haittaa.
Palvelusopimuksissa tulee määritellä irtisanomisajat, siirtymäpalvelut, tietojen palautus ja muut päättämiseen liittyvät ehdot.
13. Tietosuoja, tietoturva ja salassapito
Osakkaat sitoutuvat käsittelemään yhtiötä, palveluja, henkilöstöä, tietojärjestelmiä, taloutta ja asiakasorganisaatioita koskevia luottamuksellisia tietoja huolellisesti ja käyttämään niitä vain tämän sopimuksen ja palvelusopimusten tarkoituksiin.
Henkilötietojen käsittelyn vastuut, rekisterinpitäjän ja käsittelijän roolit, tietoturvavaatimukset sekä mahdolliset alihankkijoita koskevat ehdot määritellään palvelusopimuksissa ja tietosuojaliitteissä.
Salassapitovelvollisuus on voimassa sopimuksen voimassaoloaikana ja jatkuu viisi vuotta osakkuuden päättymisen jälkeen. Henkilötietoja, viranomaisen salassa pidettäviä tietoja ja liikesalaisuuksia koskevat velvoitteet jatkuvat niin kauan kuin sovellettava lainsäädäntö edellyttää.
14. Sopimusrikkomus
Mikäli osakas olennaisesti rikkoo tätä sopimusta, muiden osakkaiden tulee antaa kirjallinen huomautus ja varata rikkoneelle osakkaalle kohtuullinen, vähintään 60 päivän määräaika rikkomuksen korjaamiseen.
Jos rikkomusta ei korjata määräajassa, muut osakkaat voivat vaatia neuvotteluja, vahingon korvaamista, osakkeiden lunastamista tai muuta tilanteeseen nähden kohtuullista seuraamusta. Osakkeiden lunastaminen edellyttää, että rikkomus on olennainen ja jatkuu huomautuksesta huolimatta.
15. Sopimuksen muuttaminen
Tämän sopimuksen muuttaminen edellyttää kaikkien osakkaiden kirjallista hyväksyntää, ellei tässä sopimuksessa nimenomaisesti toisin määrätä.
Jos yhtiöjärjestystä, palvelusopimuksia tai lainsäädäntöä muutetaan tavalla, joka vaikuttaa olennaisesti tähän sopimukseen, osakkaat sitoutuvat neuvottelemaan tarvittavista muutoksista viipymättä.
16. Erimielisyyksien ratkaiseminen
Osakkaat pyrkivät ratkaisemaan tästä sopimuksesta johtuvat erimielisyydet ensisijaisesti neuvotteluteitse. Tarvittaessa asia käsitellään omistajaneuvottelussa ennen oikeudellisiin toimiin ryhtymistä.
Ellei erimielisyyttä saada ratkaistua 60 päivän kuluessa kirjallisesta neuvottelupyynnöstä, asia ratkaistaan toimivaltaisessa yleisessä tuomioistuimessa. Oikeuspaikkana on Pirkanmaan käräjäoikeus, ellei pakottavasta lainsäädännöstä muuta johdu.
17. Sopimuksen voimassaolo
Tämä sopimus tulee voimaan, kun kaikki osakkaat ovat sen allekirjoittaneet. Sopimus on voimassa kunkin osakkaan osalta niin kauan kuin kyseinen osakas omistaa yhtiön osakkeita tai on muutoin sitoutunut sopimuksessa tarkoitettuihin velvoitteisiin.
Sopimuksen päättyminen ei vaikuta ennen päättymistä syntyneisiin oikeuksiin tai velvollisuuksiin eikä salassapitoa, vahingonkorvausta, tietosuojaa, erimielisyyksien ratkaisemista tai palvelujen hallittua päättämistä koskeviin määräyksiin.
18. Allekirjoitukset
Tätä sopimusta on laadittu yksi samansisältöinen kappale kullekin osakkaalle sekä yksi kappale yhtiölle.
Paikka ja aika: ________________________________
	Sastamalan kaupunki
	

________________________________
Nimenselvennys ja asema



	Sastamalan Ruoka- ja Puhtauspalvelut Oy (Servi)
	

________________________________
Nimenselvennys ja asema

	Ikaalisten kaupunki
	

________________________________
Nimenselvennys ja asema

	Parkanon kaupunki
	

________________________________
Nimenselvennys ja asema

	Kihniön kunta
	

________________________________
Nimenselvennys ja asema

	Punkalaitumen kunta
	

________________________________
Nimenselvennys ja asema

	
KuntaAkseli Oy

	________________________________
Nimenselvennys ja asema




